RÅDETS RESOLUTION af 27. november 1995 om de industrielle aspekter ved etablering af informationssamfundet i Den Europæiske Union (95/C 341/03)

RÅDET FOR DEN EUROPÆISKE UNION,

som henviser til traktaten om oprettelse af Det Europæiske Fællesskab, og

som tager følgende i betragtning:

Hvidbogen om vækst, konkurrenceevne og beskæftigelse, der blev forelagt Det Europæiske Råd i Bruxelles i december 1993, og hvor der slås til lyd for udvikling af en politik til fremme af et fælles informationsmiljø og især for effektivisering af den europæiske sektor for informations- og kommunikationsteknologier (IKT);

konklusionerne fra Det Europæiske Råd i juni 1994 på Korfu om rapporten fra gruppen på højt plan under ledelse af kommissionsmedlem Bangemann, om »Europa og det globale informationssamfund«;

Det Europæiske Råd i Cannes i juni 1995 understregede de muligheder for udvikling af nye vækstsektorer (f.eks. multimedia) og for oprettelse af nye arbejdspladser, som knytter sig til udviklingen af informationssamfundet og opfordrede til, at man fortsætter med at skabe den lovgivningsramme, som kan sikre denne udvikling, men at man samtidig tager hensyn til den kulturelle mangfoldighed samt til målsætningen om at sikre lige adgang til disse nye tjenester;

Kommissionens meddelelse fra juli 1994 om »Europa på vej mod informationssamfundet: En handlingsplan« samt Kommissionens meddelelse om en metodologi for implementering af informationssamfundets applikationer fra maj 1995;

grønbogen om liberalisering af teleinfrastruktur og kabel-tv-net fra oktober 1994 og Rådets resolution fra november 1994,

I

1. Mener, at udfordringerne fra informationssamfundet kræver en politisk højt prioriteret indsats fra Den Europæiske Union med henblik på at skabe beskæftigelse, forbedre borgernes livskvalitet, øge produktionsapparatets konkurrenceevne og styrke EU's økonomiske og sociale samhørighed;

2. Mener, at informations- og kommunikationsteknologierne har en afgørende betydning for erhvervslivets konkurrenceevne, og at de udgør en investeringsfremmende faktor, der er vigtig for den økonomiske vækst;

3. Mener, at det påhviler virksomhederne at sikre og forbedre industriens konkurrenceevne, mens det offentlige har til opgave at fremme et konkurrencedygtigt klima og skabe passende juridiske og forskriftsmæssige rammer;

II

4. Mener, at udviklingen af informationssamfundet har to slags indvirkninger på den europæiske industri:

- den indvirker generelt på industriens konkurrenceevne, i dennes egenskab af forbruger af infrastrukturer og tjenesteydelser på informationsområdet;

- den har direkte indflydelse på den europæiske informationsindustri, i dennes egenskab af leverandør til operatører til producenter af enhver form for indhold og til virksomheder for informationstjenesteydelser, samt på brugerne;

5. Understreger, at informationssektoren vil få stor betydning for informationssamfundets fremtid, og tilføjer, at den industri, der omfatter informationstjenesterne, skal sikres stor udbredelse;

6. Erkender, at brugernes accept af de nye tjenester er en af de afgørende faktorer for en effektiv udvikling af informationssamfundet. Den betragtelige efterspørgsel på industriområdet, som dette medfører, vil både vedrøre de offentlige og de private telekommunikationsnet og udnyttelsen af de informationstjenester, der er knyttet til disse, og indholdsfremstilling og produktion;

7. Finder, at ekspansionen af informations- og kommunikationsteknologierne i informationssamfundet vil være afhængig af en udvikling på følgende områder:

- Nye applikationer

Det er af afgørende betydning at identificere applikationer, der medfører en høj koncentration af avancerede multimedia-tjenester, som fremkalder en kædereaktion, der sætter gang i udbuddet ved driftsbesparelser.

Mange af disse vil til trods for den centrale rolle, der tilkommer det private initiativ, tage sigte på socioøkonomiske områder med omfattende statslig deltagelse (offentlig forvaltning, sundhed, uddannelse, miljø).

- Offentlige kommunikationsnet

Leverancer til de offentlige net er en vigtig del af efterspørgslen efter koblings- og transmissionsudstyr, og efter stadig mere komplicerede systemer til overvågning og styring af disse net.

- Virksomhedskommunikation

Efterspørgslen i virksomhedsleddet, især fra store erhvervs-foretagender specielt finanssektoren, frembyder de bedste vækstperspektiver.

Behovene for samkøring mellem private net skaber en kraftig specialiseret efterspørgsel efter udstyr og programmel.

- Brugerudstyr

Udstyr til brugere i hjemmet er et af de afgørende punkter med henblik på opfyldelse af den efterspørgsel, der skal gøre markedsføringen af informationssamfundets nye net og tjenester rentabel.

Enkeltpersoners, uafhængige brugeres og forskellige typer mikrovirksomheders (studier, distribution osv.) erhvervsmæssige anvendelse af dette udstyr afføder en hastigt voksende efterspørgsel;

8. Fremhæver betydningen af en planmæssig gennemførelse af den liberalisering på telekommunikationsområdet, som Den Europæiske Union har indledt;

9. Erkender, at den europæiske industri generelt har en god teknologisk og produktionsmæssig position på området telekommunikationsudstyr, et solidt industrielt og audiovisuelt grundlag og en stor udviklingskapacitet for programmel, men at den er sårbar på nogle felter;

10. Understreger, at informationssamfundets udvikling, navnlig på grund af de løbende ændringer i virksomhedernes produktions-metoder, bør yde et afgørende bidrag til fjernelse af regionale ulemper og til styrkelse af Den Europæiske Unions økonomiske og sociale sammenhørighed;

III

OPFORDRER KOMMISSIONEN TIL:

1) I den Europæiske Unions politikker, strategier og aktioner og især i iværksættelsen af rammeprogrammet for forskning og udvikling at fremme udviklingen af informations- og kommunikationsteknologier i industrien, med særligt henblik på små og mellemstore virksomheder;

2) At foretage en undersøgelse af informationssamfundets virkninger på konkurrenceevnen i forskellige erhvervssektorer, idet der tages udgangspunkt i den europæiske industris nuværende situation og foreslås passende initiativer, der kan bidrage til at forbedre dens stilling på verdensplan;

3) At se disse initiativer som led i en politik, der skal ledsage liberaliseringen af telekommunikation i Den Europæiske Union. Initiativerne vil kunne fremmes ved en passende styring af eksisterende instrumenter i Fællesskabet og ved effektiv og koordineret anvendelse af disse;

4) At fortsætte de initiativer, der bidrager til at fremme indholdsindustrien og de nye informationstjenester i betragtning af nødvendigheden af, at dette indhold og disse tjenester overføres til industrien generelt;

5) Fortsat at gennemgå de forskellige pilotprojekter og de andre igangværende eksperimenter på europæisk plan og i de forskellige medlemsstater i forbindelse med udviklingen af informationssamfundet, og at søge kendskabet til resultater og bedste metoder udbredt;

6) I det nuværende og i de kommende programmer for forskning og udvikling at tage hensyn til de prioriteringer, som er i samklang med resultaterne af førnævnte analyser, og som er de mest velegnede for industriens udvikling;

7) Som led i ovennævnte politik at overveje, hvilke muligheder der ligger i samlede aktioner på EU-niveau og medlemsstatsniveau, navnlig med henblik på at fremme:

- en styrkelse af samarbejdet mellem europæiske virksomheder, især i forbindelse med de små og mellemstore virksomheder;

- en forstærket standardiseringsindsats, der kan lette en hurtig indførelse af nye tjenester, adgang til og udveksling af information;

8) At fortsætte analysen af de hindringer og de juridiske og forskriftsmæssige følgevirkninger, der er kædet sammen med udviklingen af et åbent og konkurrencepræget klima;

9) I løbet af 1996 at forelægge Rådet en meddelelse om den indsats, der skal til i EU, for at der kan skabes en konkurrencedygtig europæisk industri, der kan tage de udfordringer op og opfylde de forventninger, der skabes af informationssamfundet, samt regelmæssigt at underrette Rådet om opfølgningen af de initiativer, der specifikt er forbundet med informationssamfundets industrielle aspekter.